Решение по Административно дело 836/2018г.
№ 1010 21.05.2018г. гр. Бургас
като разгледа докладваното от съдия Хр. Христов КАН дело № 836 по описа за 2018г., за да се произнесе, взе предвид следното:
Образувано е по касационната жалба на „МГР Мениджмънт“ ЕООД, със седалище и адрес на управление гр.Бургас, ул.„Възраждане“ № 6, ЕИК 202781521, представлявано от управителя Й.Д.Я., чрез пълномощник адв. С.С. от БАК против Решение № 19 от 13.02.2018 г. по НАХД № 485/2017 по описа на Районен съд – Поморие. С решението е потвърдено Наказателно постановление № 16-001827/ 15.11.2017г. на директора на Дирекция "Инспекция по труда" – гр.Пловдив, с което на касатора, за нарушение на чл.76, ал.1 от Закона за трудовата миграция и трудовата мобилност /ЗТМТМ/, на основание чл.79, ал.4 от ЗТМТМ, във вр. с чл.48, ал.2 от Закона за чужденците в Република България /ЗЧРБ/ е наложена имуществена санкция в размер на 2 000.00 лева.
В съдебно заседание касаторът „МГР Мениджмънт“ ЕООД, редовно призован не се явява и не се представлява.
Ответникът по касационната жалба – Дирекция „Инспекция по труда“ - Бургас редовно призован, не изпраща представител и не взема становище по жалбата.
Представителят на Окръжна прокуратура гр. Бургас счита жалбата за неоснователна, а решението като правилно и законосъобразно следва да бъде оставено в сила.
С процесното НП дружеството е санкционирано за това, че на 12.07.2017г. е допуснало Н.А., украинска гражданка, да отсервира и почиства маси в ресторант в комплекс „Мидия Гранд Резорт“ в гр. Ахелой., като по този начин в качество си на местно лице е приело на работа украинката Н.А., командирован чужденец, без регистрация в „Агенцията по заетостта“. За констатираното е съставен АУАН № 16-001827 от 13.09.2017г., въз основа на който е издадено оспореното пред РС – Бургас НП.
За да постанови решението първостепенният съд е приел, че в проведеното административнонаказателно производство не са допуснати съществени процесуални нарушения. По същество е приел, че установеното деяние е съставомерно и е обосновал извод за правомерно ангажиране отговорността на дружеството на соченото основание. Размерът на наложената имуществена санкция съдът е преценил за правилно определен, съобразен с характера на нарушителя и липсата на непосредствени вреди или накърняване на законни права и интереси. Излага подробни мотиви, защо не са налице основания за прилагане на чл.28 от ЗАНН.
Касационната инстанция споделя изложените от РС – Поморие мотиви, че не е налице маловажен случай и размерът на наложената имуществена санкция е определен съобразно чл.27 ал.2 от ЗАНН. Същият е справедлив, определен е в предвидения от закона минимум и не са налице основания за допълнителното му редуциране.
Предвид горното настоящата инстанция намира касационната жалба за неоснователна, като всички изложени по-горе съображения водят до извода, че атакуваното в настоящото производство решение на Районен съд - Поморие е валидно, правилно и законосъобразно, съобразено с всички събрани и обсъдени по делото доказателства, поради което и следва да бъде оставено в сила.
ОСТАВЯ В СИЛА Решение № 19 от 13.02.2018 г. по НАХД № 485/2017 по описа на Районен съд – Поморие.